Kallima

Kallima er en slekt av sommerfugler som hører til gruppen Kallimini i den store familien flikvinger (Nymphalidae). De er store og kraftige, tropiske sommerfugler. Den mest kjente arten er indisk bladsommerfugl (Kallima inachus), som med lukkede vinger har en slående likhet med et vissent blad.

Utseende 
Middelsstore til store (vingespenn 60 – 120 mm) sommerfugler. Forvingenes fremhjørner og bakvingenes bakhjørner er trukket ut til spisser, og når vingene er lukket ligner sommerfuglen sterkt på et vissent blad. Vingenes underside er brun, med en falsk "midtribbe" og til og med falske "råteflekker" – dette gir sommerfuglen meget effektiv kamuflasje. Oversiden er derimot ofte ganske fargerik, med svart, oransje og metallisk blått som de dominerende fargene. Det er ofte markert forskjell mellom kjønnene i oversidens farge. Noen arter har også noe ulike tørketids- og regntidsformer. Larvene er tornete og ofte ganske fargerike.

Levevis 
Larvene lever på planteslektene Acanthus, Strobilanthes og Pseuderanthemum. (akantusfamilien, Acanthaceae). De voksne sommerfuglene sitter gjerne stille på bakken der de har nærmest perfekt likhet med et vissent blad.

Utbredelse 
Slekten er utbredt fra India i vest til Japan og Java i øst.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien egentlige dagsommerfugler, Papilionoidea
 Familien flikvinger, Nymphalidae Rafinesque, 1815
 Underfamilien Nymphalinae Swainson, 1827
 Kallimini Doherty, 1886 – 22 arter, Afrika og Asia
 Slekten Kallima Doubleday, 1849 – ti arter, Asia
 Kallima albofasciata Moore, 1877 
 Kallima alompra Moore, 1879
 Kallima buxtoni Moore, 1879
 Kallima horsfieldi (Kollar, 1844) 
 Indisk bladsommerfugl, Kallima inachus (Boisduval) – utbredt fra India i vest til Taiwan i øst
 Kallima limborgii Moore, 1879 
 Kallima knyvetti de Nicéville, 1886
 Kallima paralekta (Horsfield, 1829)
 Kallima philarchus (Westwood, 1848) 
 Kallima spiridiva Grose-Smith, 1885

Kilder 
 Carter, D. (1994) Sommerfugler fra hele verden. Teknologisk Forlag. ISBN 82-512-0438-0
 Wahlberg, N. og Brower, A.V.Z. (2006) Kallima på Tree of life

Eksterne lenker 
 
 The Nymphalidae Systematics Group: The Subfamily Nymphalinae
 Markku Savela's Lepidoptera and some other life forms: Sjekkliste over artene. Hentet 2.1. 2012

Nymphalinae
Sommerfugler formelt beskrevet i 1849
Dyr formelt beskrevet av Henry Doubleday